A Bizottság határozata

(1995. május 8.)

a Finnországba és Svédországba irányuló, emberi fogyasztásra szánt egyes tojásfajták szállítmányai szalmonellára vonatkozó kiegészítő garanciáinak megállapításáról

(95/168/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésére,

tekintettel a legutóbb Ausztria, Finnország és Svédország csatlakozási okmányával módosított, a 89/662/EGK irányelv, illetve a kórokozók tekintetében a 90/425/EGK irányelv A. mellékletének I. pontjában felsorolt külön közösségi szabályokban megállapított állat-egészségügyi és közegészségügyi követelmények hatálya alá nem tartozó termékek Közösségen belüli kereskedelmére és a Közösségbe történő behozatalára irányadó állat-egészségügyi és közegészségügyi követelmények megállapításáról szóló, 1992. december 17-i 92/118/EGK irányelvére [1] és különösen annak II. melléklete 2. fejezetének első bekezdésére,

mivel a 94/968/EK [2] és a 95/50/EK [3] határozattal a Bizottság jóváhagyta a Svédország és Finnország által benyújtott operatív programot a szalmonellafertőzés ellenőrzésére; mivel e programok a tojótyúkok közvetlen emberi fogyasztásra szánt tojására vonatkozó különös intézkedéseket tartalmazzák;

mivel Finnország kötelezettséget vállalt annak biztosítására, hogy a csomagolóközpontok csak azon tojásokat fogadják, amelyek rendszeres szalmonellafertőzési vizsgálatoknak alávetett tojótyúkállományoktól származnak; mivel Svédországban minden olyan tojótyúk-állományra vonatkozóan szalmonellafertőzési vizsgálatot írtak elő, amelyek tojásai a piacra kerülnek;

mivel olyan kiegészítő biztosítékokat kell megállapítani, amelyek a Finnország és Svédország által saját operatív programjuk keretében alkalmazott biztosítékokkal egyenértékűek;

mivel ennek megfelelően a csomagolóközpontoknak biztosítaniuk kell, hogy a Finnország és Svédország részére szánt tojások olyan tojótyúk-állománytól származnak, amelyeket mintavételen alapuló mikrobiológiai vizsgálatoknak vetettek alá;

mivel meg kell határozni az ilyen mintavételen alapuló mikrobiológiai vizsgálatokra vonatkozó szabályokat, különösen a mintavételi eljárásra, a minták számára és azon mikrobiológiai módszerre vonatkozóan, amelyet a minták vizsgálatakor kell alkalmazni;

mivel figyelembe kell venni a legutóbb a 3117/94/EK rendelettel [4] módosított, a tojásra vonatkozó egyes forgalmazási előírásokról szóló, 1990. június 26-i 1907/90/EGK tanácsi rendeletet [5], a legutóbb a 3239/94/EK rendelettel [6] módosított, a tojásra vonatkozó egyes forgalmazási előírásokról szóló 1907/90/EGK rendelet végrehajtása részletes szabályainak bevezetéséről szóló, 1991. május 15-i 1274/91/EGK bizottsági rendeletet [7] és az egyes tojásfajták forgalomba hozatalára vonatkozó részletes közegészségügyi feltételek megállapításáról szóló, 1994. június 20-i 94/371/EK tanácsi határozatot [8];

mivel Finnországnak és Svédországnak a harmadik országokból származó szállítmányok tekintetében legalább olyan szigorú behozatalra vonatkozó követelményeket kell alkalmaznia, mint amilyeneket e határozatban állapítottak meg;

mivel az e határozatban előírt intézkedések összhangban vannak az Állat-egészségügyi Állandó Bizottság véleményével,

ELFOGADTA EZT A HATÁROZATOT:

1. cikk

(1) E határozat alkalmazásában az 1907/90/EGK rendeletben és az 1274/91/EGK rendeletben megadott fogalmakat kell alkalmazni.

(2) Azonban e határozat alkalmazásában a "tojás" az emberi fogyasztásra szánt tyúktojást jelenti, és a következő kategóriák egyikébe tartozik:

- "A" osztályú tojás,

- "B" osztályú tojás.

(3) E határozatot nem kell alkalmazni az olyan tojásokra, amelyeket tojástermékek készítésére szántak vagy a 89/437/EGK tanácsi irányelvvel [9] összhangban engedélyezett élelmiszeripari vállalkozások számára szállítottak, feltéve hogy az azokat tartalmazó csomagon az ilyen célt egyértelműen feltüntették.

2. cikk

(1) A csomagolóközpontok biztosítják, hogy a Finnország és Svédország számára szánt tojások olyan tojótyúkállománytól származnak, amelyeket az I. mellékletben meghatározott rendelkezésekkel összhangban végrehajtott mintavételen alapuló mikrobiológiai vizsgálatoknak vetettek alá.

(2) Az (1) bekezdésben említett biztosítékként a tojásokat egy, a II. mellékletben meghatározott bizonyítvány kíséri.

3. cikk

Az e határozatban meghatározott kiegészítő biztosítékokat nem kell alkalmazni azon tojásokra, amelyek egy olyan programban részt vevő létesítményből származnak, amelyet a Finnország és Svédország által bevezetett programmal a 92/118/EGK irányelv 18. cikkében meghatározott eljárással összhangban egyenértékűnek ismertek el.

4. cikk

E határozatot legkésőbb 1996. december 31. előtt felül kell vizsgálni. A felülvizsgálat alapjául a Finnország és Svédország által szerzett tapasztalatok alapján készített jelentés szolgál, melyet 1996. szeptember 30. előtt kell benyújtani.

5. cikk

Ennek a határozatnak a tagállamok a címzettjei.

Kelt Brüsszelben, 1995. május 8-án.

a Bizottság részéről

Franz Fischler

a Bizottság tagja

[1] HL L 62., 1993.3.15., 49. o.

[2] HL L 371., 1994.12.31., 36. o.

[3] HL L 53., 1995.3.9., 31. o.

[4] HL L 330., 1994.12.21., 4. o.

[5] HL L 173., 1990.7.6., 5. o.

[6] HL L 338., 1994.12.28., 48. o.

[7] HL L 121., 1991.5.15., 11. o.

[8] HL L 168., 1994.7.1., 34. o.

[9] HL L 212., 1989.7.22., 87. o.

--------------------------------------------------

I. MELLÉKLET

1. MINTAVÉTELI MÓDSZER

Az ülőrúdon tartott, vagy szabadtartású tyúkok esetében vegyes bélsármintákat kell venni, amely során minden minta különböző friss bélsármintákból áll, melyek mindegyike legalább 1 gramm súlyú, s ezek véletlenszerűen, a tyúkok tartására szolgáló épület egy bizonyos számú pontjáról származnak vagy – amennyiben az ilyen tyúkoknak szabad bejárásuk van az érintett gazdaság több épületébe is – a mintavételt minden olyan gazdasági épület csoportban el kell végezni, amelyben a tyúkokat tartják.

A ketrecben tartott tojótyúkok esetében az ilyen mintákat a trágyakitolókról vagy az aknában található felszíni ürülékből kell venni.

2. A minták száma

A minták számának lehetővé kell tenniük, hogy a szalmonellafertőzés 5 %-os jelenlétét 95 %-os valószínűséggel ki lehessen mutatni.

3. Mikrobiológiai próba a minták vizsgálatához

A szalmonellafertőzést a Nemzetközi Szabványügyi Szervezet (ISO 6579:1993) szabványmódszerével összhangban kell izolálni.

4. Mintavételi sűrűség

Az állományból a tojásrakás kezdetét megelőző két héten belül mintát kell venni, majd ez után legalább minden 25. hétben egyszer ezt meg kell ismételni.

--------------------------------------------------

II. MELLÉKLET

+++++ TIFF +++++

--------------------------------------------------